CELEX ID: 32010R0915
Publication Date: 2010-10-12

Document:
KOMISIJOS REGLAMENTAS (ES) Nr. 915/2010
2010 m. spalio 12 d.
dėl 2011 m., 2012 m. ir 2013 m. suderintos daugiametės Sąjungos kontrolės programos, skirtos užtikrinti, kad nebūtų viršijama didžiausia leidžiamoji pesticidų likučių koncentracija augaliniuose ir gyvūniniuose maisto produktuose bei ant jų, ir įvertinti pesticidų likučių poveikį vartotojams
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 29 straipsnį,
kadangi:
(1)
Komisijos reglamentu (EB) Nr. 1213/2008 (2) nustatyta pirmoji suderinta daugiametė Bendrijos programa 2009 m., 2010 m. ir 2011 m. Ši programa tęsiama pagal 2009 m. rugsėjo 28 d. Komisijos reglamentą (EB) Nr. 901/2009 dėl suderintos daugiametės 2010, 2011 ir 2012 m. Bendrijos kontrolės programos, kuria siekiama užtikrinti, kad būtų neviršijama didžiausia pesticidų liekanų koncentracija augaliniuose ir gyvūniniuose maisto produktuose ir ant jų paviršiaus ir siekiama įvertinti pesticidų liekanų poveikį vartotojams (3).
(2)
Sąjungoje trisdešimt-keturiasdešimt maisto produktų yra pagrindinės mitybos sudedamosios dalys. Kadangi pesticidų naudojimas per trejus metus labai pasikeičia, pesticidų tuose maisto produktuose stebėsenos ciklo trukmė turėtų būti treji metai, kad būtų galima įvertinti jų poveikį vartotojams ir Europos Sąjungos teisės aktų taikymą.
(3)
Remiantis binominiu tikimybių skirstiniu galima suskaičiuoti, kad, atlikus 642 mėginių tyrimą, didesniu nei 99 proc. patikimumu galima nustatyti mėginį, kuriame pesticidų likučių koncentracija viršija nustatymo ribą (NR), jei ne mažiau kaip 1 proc. produktų yra tą ribą viršijančių likučių. Šių mėginių surinkimo prievolė turėtų būti proporcingai padalyta valstybėms narėms pagal gyventojų skaičių; per vienerius metus turėtų būti paimta mažiausiai 12 kiekvieno produkto mėginių.
(4)
Kai pesticidų likučių apibrėžtis apima kitas veikliąsias medžiagas, metabolitus arba irimo produktus, prireikus apie tuos metabolitus turėtų būti pranešta atskirai.
(5)
„Metodo įteisinimo ir pesticidų liekanų maiste ir pašaruose tyrimų kokybės kontrolės tvarkos“ aprašas paskelbtas Komisijos interneto svetainėje (4). Valstybėms narėms turėtų būti leista, laikantis tam tikrų sąlygų, naudoti kokybinius atrankinės patikros metodus.
(6)
Imant mėginius turėtų būti taikoma 2002 m. liepos 11 d. Komisijos direktyva 2002/63/EB, nustatanti Bendrijos mėginių ėmimo metodus oficialiai kontroliuojant pesticidų likučius augalinės ir gyvūninės kilmės produktuose ir ant jų bei panaikinanti Direktyvą 79/700/EEB (5), kurioje pateikti Codex Alimentarius komisijos rekomenduojami mėginių ėmimo metodai ir darbo tvarka.
(7)
Būtina įvertinti, ar neviršijama didžiausia likučių kūdikių maiste koncentracija, nustatyta 2006 m. gruodžio 22 d. Komisijos direktyvos 2006/141/EB dėl pradinių mišinių kūdikiams ir tolesnio maitinimo mišinių, iš dalies keičiančios Direktyvą 1999/21/EB (6), 10 straipsnyje ir 2006 m. gruodžio 5 d. Komisijos direktyvos 2006/125/EB dėl perdirbtų grūdinių maisto produktų ir maisto kūdikiams bei mažiems vaikams (7) 7 straipsnyje, atsižvelgiant tik į Reglamente (EB) Nr. 396/2005 nurodytas likučių apibrėžtis.
(8)
Taip pat būtina įvertinti galimą bendrąjį, kaupiamąjį ir sinergetinį pesticidų poveikį. Pirmiausia reikėtų įvertinti kai kuriuos organofosfatus, karbamatus, triazolus ir piretroidus, kaip nurodyta I priede.
(9)
Valstybės narės kasmet iki rugpjūčio 31 d. turėtų pateikti informaciją apie ankstesnius kalendorinius metus.
(10)
Kad būtų išvengta painiavos dėl nuoseklių daugiamečių programų sutapimų ir siekiant teisinio tikrumo Reglamentas (EB) Nr. 901/2009 turėtų būti panaikintas. Tačiau jis turėtų būti toliau taikomas 2010 m. tirtiems mėginiams.
(11)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
2011 m., 2012 m. ir 2013 m. valstybės narės ima produktų ir (arba) pesticidų likučių derinių, nurodytų I priede, mėginius ir atlieka jų tyrimus.
Kiekvieno produkto mėginių skaičius nurodytas II priede.
2 straipsnis
1. Partija, iš kurios turi būti imami mėginiai, parenkama atsitiktinės atrankos būdu.
Mėginių ėmimo tvarka, įskaitant vienetų skaičių, atitinka Direktyvos 2002/63/EB reikalavimus.
2. Mėginiai tiriami pagal Reglamente (EB) Nr. 396/2005 nurodytas likučių apibrėžtis.
3 straipsnis
1. 2011 m., 2012 m. ir 2013 m. tirtų mėginių tyrimų rezultatus valstybės narės pateikia atitinkamai iki 2012 m., 2013 m. ir 2014 m. rugpjūčio 31 d.
Valstybės narės pateikia ne tik tuos rezultatus, bet ir šią informaciją:
a)
pagal „Metodo įteisinimo ir pesticidų liekanų maiste ir pašaruose tyrimų kokybės kontrolės tvarkos“ aprašą taikytus tyrimų metodus ir pasiektas koncentracijas, apie kurias reikia pranešti; jei, taikant kokybinę atrankinę patikrą, gauti rezultatai yra žemiau ribos, nuo kurios reikia apie juos pranešti, reikėtų informuoti, kad likučiai - neaptikti;
b)
pagal nacionalines kontrolės programas ir Sąjungos kontrolės programas taikytą nustatymo ribą;
c)
jei leidžiama nacionaliniais teisės aktais, išsamią informaciją apie taikytas vykdymo priemones;
d)
jei viršyta didžiausia leidžiamoji koncentracija (DLK), paaiškinimą apie galimas viršijimo priežastis su atitinkamomis pastabomis apie rizikos valdymo galimybes.
2. Kai pesticidų likučių apibrėžtis apima veikliąsias medžiagas, metabolitus ir (arba) skilimo ar reakcijos produktus, valstybės narės praneša apie tyrimų rezultatus pagal teisinę likučių apibrėžtį. Prireikus likučių apibrėžtyje paminėtų visų pagrindinių izomerų arba metabolitų tyrimų rezultatai pateikiami atskirai.
4 straipsnis
Reglamentas (EB) Nr. 901/2009 panaikinamas.
Tačiau jis toliau taikomas 2010 m. tirtiems mėginiams.
5 straipsnis
Šis reglamentas įsigalioja 2011 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. spalio 12 d.

EuroVoc Classification:
Level 1: 100157
100155
100149
100147
100156
100144
Level 2: 100244
100257
100215
100176
100195
100245
Level 3: 138
2442
2479
5442
2090
2735
1268
All Descriptors: 1442
1595
191
2735
2836
3469
3730
5315